Diari Oficial de la Generalitat Valenciana


Sumari del DOGV 7842, del 02-08-2016 (2016/6273)

ORDRE 20/2016, de 28 de juliol, de de la conselleria d'Agricultura, Medi Ambient, Canvi Climàtic i Desenvolupament Rural, per la qual s'autoritza, amb caràcter excepcional, la captura, la tinença i la cria d'ocells fringíl·lids per a la participació en els concursos de cant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/28/20/dof/vci/html**

### Dades del document

Número de DOGV
:   7842

Data del DOGV
:   02-08-2016

Secció del DOGV
:   I. DISPOSICIONS GENERALS

Número del document
:   2016/6273


Data del document
:   28-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 20/2016, de 28 de juliol, de de la conselleria d'Agricultura, Medi Ambient, Canvi Climàtic i Desenvolupament Rural, per la qual s'autoritza, amb caràcter excepcional, la captura, la tinença i la cria d'ocells fringíl·lids per a la participació en els concursos de cant. [2016/6273]  
A la Comunitat Valenciana hi ha una tradició molt arrelada en la captura de cinc espècies d'ocells per a l'ensinistrament i la participació en els concursos de cant. És una activitat tradicional i compta amb un gran nombre d'aficionats que realitzen la seua activitat a través d'associacions específiques per a això.  
La Generalitat té les competències de la gestió i l'aprofitament dels recursos naturals en l'àmbit territorial de la Comunitat Valenciana, així com la potestat de desplegament legislatiu a fi de regular la protecció del medi ambient, segons els articles 49 i 50 de la Llei 5/1982 d'1 de juliol, de l'Estatut d'Autonomia de la Comunitat Valenciana.  
  
Els articles i la normativa reguladora per a la captura en viu d'aquestes espècies en el medi natural, han sigut els articles 10, 13 i 15 de la Llei 13/2004, de 27 de desembre, de Caça de la Comunitat Valenciana, i l'article 9.1 de la Directiva 2009/147/CE (Directiva Aus) on es preveu la possibilitat, quan no hi haja una altra solució satisfactòria, que els estats membres puguen introduir excepcions al règim general de protecció davant de determinats supòsits, i es permeta l'extracció del medi natural d'un cert nombre d'exemplars d'aquestes espècies en condicions estrictament controlades i per mètodes selectius de captura de xicotetes quantitats. La Llei 42/2007 de 13 de desembre, del Patrimoni Natural i de la Biodiversitat, trasllada el que estableix la Directiva Aus.  
  
El Ministeri d'Agricultura, Aigua i Medi Ambient (MAGRAMA), seguint instruccions de la Comissió Europea, ha establit unes quotes de captura d'aquests ocells en nombre decreixent fins a l'any 2018, que es reparteix per comunitats autònomes, amb l'objectiu de reduir i regular l'extracció dels ocells del medi natural i substituir els utilitzats en els concursos de cant d'origen salvatge per ocells criats en captivitat.  
  
La cria en captivitat, que està més desenvolupada en altres països europeus, no és de moment una solució satisfactòria per a abastir de fringíl·lids el nombre d'aficionats de la Comunitat Valenciana, pel baix èxit reproductiu en captivitat d'aquests ocells, a causa de la singularitat en el comportament reproductiu de les espècies, no obstant això, davant dels acords existents i per instruccions de la Comissió Europea, aquesta activitat ha d'estar basada en la cria en captivitat, per la qual cosa el col·lectiu silvestrista ha d'avançar en aquesta línia.   
La norma específica per a aquesta activitat durant els últims anys, s'ha plasmat en l'ordre anual de vedes com a part de l'activitat cinegètica. Ara, amb aquesta nova ordre es pretén regular la captura, tinença i cria en captivitat de forma independent a aquesta activitat, per la qual cosa seguint les instruccions del ministeri amb competències en medi ambient i basant la seua regulació en la legislació anteriorment citada, atenem el seu desplegament.  
S'establiran quotes de captures anuals amb l'objecte d'afavorir i forçar la cria en captivitat. Els permisos de captures hauran d'incloure mascles i femelles i s'establirà un control dels animals de cria en captivitat per a diferenciar-los dels ocells capturats del medi natural.  
  
D'altra banda, ha d'existir intercanvi d'exemplars entre els aficionats al silvestrisme, per a evitar els inconvenients derivats de la consanguinitat com a resultat d'encreuaments endògens en relació amb les previsions de l'article 9.1.c i 9.1.d de la Directiva 200/9147/CEE.  
Unes altres normes reguladores complementàries d'aquesta activitat són la Llei 4/1994, de 8 de juliol, de la Generalitat Valenciana, sobre la protecció d'animals de companyia, i els decrets 83/2007, de 15 de juny i 158/1996, de 13 d'agost, del Govern Valencià, que despleguen l'esmentada llei, la Llei 6/2003, de 4 de març, de ramaderia de la Comunitat Valenciana, i les resolucions anuals del director general d'Agricultura, Ramaderia i Pesca, per les quals s'aprova el Pla Anual Zoosanitari de la Comunitat Valenciana per a l'any en curs i en qualsevol altra legislació sectorial aplicable.  
En virtut de les facultats que em confereix l'article 28 de la Llei 5/1983, de 30 de desembre, del Consell, el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, així com de conformitat amb el que disposa el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOCV 7620, 22.09.2015), oïda la comissió de fringíl·lids sorgida del Consell Valencià de la Caça, conforme al Consell Jurídic Consultiu de la Comunitat Valenciana,i fent ús de les facultats que tinc atribuïdes,  
  
  
ORDENE  
  
Article 1. Objecte  
La regulació fins al 31 de desembre del 2018 de les captures excepcionals basant-se en l'article 61.1.f 61.4 i 61.5 de la Llei 42/2007, de 13 de desembre, del Patrimoni Natural i de la Biodiversitat, de cinc espècies d'ocells destinats a concursos de cant i habilitar el desenvolupament de la cria en captivitat, dotant-la de seguretat jurídica en l'àmbit de la Comunitat Valenciana.  
  
Article 2. Espècies  
Les espècies afectades per aquesta regulació són:  
Cadernera (Carduelis carduelis)  
Passerell (Carduelis cannabina)  
Verderol (Chloris chloris)  
Gafarró (Serinus serinus)  
Pinsà comú (Fringilla coelebs)  
  
Article 3. Planificació i anual de les captures  
Anualment, el director general amb competències en medi natural publicarà en el Diari Oficial de la Comunitat Valenciana, mitjançant una resolució, el nombre d'autoritzacions i captures anuals repartides entre les associacions silvestristes, d'acord amb la proposta del ministeri amb competències en medi ambient.  
  
Article 4. Requisits per a obtindre les autoritzacions excepcionals de captura  
Podran obtindre autorització per a la captura d'ocells fringíl·lids els membres d'associacions ornitològiques silvestristes que:  
 Acrediten els mitjans per a poder realitzar la cria en captivitat i realitzen una declaració responsable en aqueix sentit.  
 No han sigut inhabilitats per infracció administrativa o penal relacionada amb l'activitat i amb sentència ferma.  
 Aporten justificant de pagament de la taxa d'expedició d'autoritzacions per a la captura d'ocells fringíl·lids amb xarxa.  
Mitjans adequats per a la cria en captivitat:  
S'entén per mitjans adequats per a la cria en captivitat, la disponibilitat d'un recinte, local o instal·lació adequada o aquells que complisquen els condicionants establits en la normativa de benestar animal que hi haja respecte d'això, quan es tracten de nuclis zoològics.  
La inspecció i l'habilitació d'aquests recintes en cas de ser nucli zoològic, la realitzarà l'entitat amb competència en la matèria.   
Si en algun moment aquestes captures formen part d'un projecte d'investigació, hauran d'atindre's a la normativa regulada per l'article 22, animals capturats en la naturalesa, del Reial Decret 53/2013, d'1 de febrer, i la normativa que el desplega i obtindre les autoritzacions de l'autoritat competent en benestar animal d'experimentació.  
  
  
Article 5. Mètode de captura. Nombre de captures autoritzades i període  
Les captures únicament podran realitzar-se amb xarxes de tir, també denominades xarxes abatibles, xarxes de llibre i xarxa de sòl, seguint les recomanacions establides per les directrius tècniques per a l'adaptació de l'extracció de fringíl·lids del medi natural a l'article 9 de la Directiva Aus de 2009/147/CEE (document aprovat per la Conferència Sectorial de Medi Ambient el 13 de juliol del 2011).  
Les autoritzacions als silvestristes tindran àmbit provincial i podran obtindre una única autorització en què s'ha de detallar el lloc de captura, el període de captura i el nombre de captures per sexe, màxim autoritzat per dia i nombre total d'exemplars que s'autoritza en aqueix període.  
  
El període anual de captures serà el comprés entre el mes d'agost i el mes de novembre dels anys 2016, 2017 i 2018, seguint les directrius tècniques per a l'adaptació de l'extracció de fringíl·lids del medi natural en l'article 9 de la Directiva Aus 20380/147/CE, document aprovat per la Conferència Sectorial de Medi Ambient de 13 de juliol del 2011 i tenint en compte les condicions meteorològiques de l'any en curs.  
  
Els dies de captura es mantenen en relació amb anys anteriors, i el període de captures queda limitats als dies: agost, els dies 6, 7, 8, 10, 12, 13, 14, 15, 17, 19, 20, 21, 22, 24, 26, 27, 28, 29 i 31; setembre, els dies 3 i 4; octubre, els dies 7, 8, 9, 10, 12, 14, 15, 16, 17, 19, 21, 22, 23, 24, 26, 28, 29, 30 i 31; i, novembre, els dies 1, 5, 6, 12, 13, 19, 20.  
  
El nombre de captures autoritzades, per a la Comunitat Valenciana per a l'any 2016:  
  
 Mascles Femelles  
Cadernera (Carduelis carduelis) 10763 10073  
Passerell (Carduelis cannabina) 5288 5288  
Verderol (Chloris chloris) 3027 3027  
Gafarró (Serinus serinus) 2885 2885  
Pinsà comú (Fringilla coelebs) 1265 1265  
  
  
  
Article 6. Contingut de l'autorització i documentació que acompanya en les captures  
1. Les sol·licituds es formalitzaran en imprés formalitzat disponible en la web de la Conselleria o físicament en qualsevol oficina Prop. L'autorització tindrà una validesa anual.  
2. Dades de la sol·licitud i antelació de la presentació:  
a) Nom i cognoms de la persona sol·licitant.  
b) DNI.  
c) Les espècies a què es refereix l'autorització, número i sexe.  
d) El lloc o els llocs amb coordenades UTM (ETRS89, FUS 30-31), on estarà ubicada la xarxa de tir. Només en el cas que la parcel·la siga inferior a una hectàrea, es podran substituir les coordenades UTM pel terme municipal, polígon i parcel·la.  
e) La societat silvestrista a què pertany.  
f) Carta de declaració responsable de tindre instal·lacions adequades per a la cria en captivitat d'aquestes espècies.  
g) Estoc o inventari de les cinc espècies d'ocells actualitzat del que disposa el sol·licitant, amb el nombre d'exemplars classificats per sexe i edat.  
h) La sol·licitud haurà de presentar-se anualment i, com a mínim, amb una antelació de 15 dies naturals abans del començament del període de captures.  
i) Es dirigiran al director territorial de la conselleria amb competències en medi ambient de la província on s'ha de realitzar l'activitat.  
  
  
Article 7. Condicions que han de portar les autoritzacions de captura, soltes i comunicació de captures  
Queda prohibit tot art de captura diferent de la xarxa abatible, com la xarxa japonesa i/o qualsevol altre art de captura que siga considerat massiu i no selectiu.  
Només es podran utilitzar reclams vius, que són exemplars engabiats de les espècies que es pretenen capturar o dels seus mixtos i que a través del cant atrauen els seus congèneres. Els reclams o cimbells es col·locaran de tal manera que no puguen patir dany en les operacions de maneig i captura de les espècies objecte de l'autorització. Els reclams hauran d'estar anellats.  
Una vegada capturats, els ocells seran anellats o posats en llibertat, seguint el procediment següent:  
a) Una vegada dins de la xarxa, seran recuperats amb immediatesa i seran disposats en una gàbia de retenció, a continuació seran anellats, la gàbia de retenció estarà coberta per una tela per a evitar l'estrés dels ocells. La resta d'animals capturats en la ?tirada de xarxa- i no interessen seran alliberats de forma immediata.   
b) Els resultats seran apuntats en el llibre de captures de forma continuada a la resta de les accions descrites, de manera que les existències reals en gàbia estiguen sempre actualitzades.  
c) Les anelles seran oficials i la seua distribució serà anual, començaran amb les sigles GV (Generalitat Valenciana), i l'any de captura. La seua dimensió serà l'adequat per a cada espècie i es consensuara amb les associacions silvestristes. Les anelles podran reemplaçar-se per causes motivades i seran comunicades a l'administració competent a través de l'associació silvestrista a què pertany el posseïdor de l'ocell.  
d) Per a la cria, les anelles seran oficials i la seua distribució serà anual, començaran amb les sigles GV-C (Generalitat Valenciana Captivitat) seguides d'un número que identifique l'exemplar i l'any de naixement. La seua dimensió serà l'adequat per a cada espècie i es consensuara amb les associacions silvestristes. Les anelles podran reemplaçar-se per causes motivades i comunicades a l'administració corresponent a través de l'associació silvestrista a què pertany.  
e) Als exemplars mixtos també se'ls col·locaran anelles oficials i la seua distribució serà anual, començaran amb les sigles GV-C (Generalitat Valenciana Captivitat) i any de naixement. Aquests ocells, en cap concepte, han d'alliberar-se en el medi natural.  
f) Al final de cada any, es presentarà una memòria de l'activitat i els resultats obtinguts. La gestió d'anelles, els seus resums anuals i tot el que implique aquest moviment documental es realitzarà a través de les associacions de silvestristes a què pertany la persona i a través de la qual se li ha facilitat el permís de captura excepcional. Presentarà la corresponent documentació abans de presentar la sol·licitud del període següent. L'associació serà garant i custodi de les dades i haurà de comunicar un resum de temporada a l'administració competent en matèria de medi ambient.  
g) L'anellament d'aquests fringíl·lids acredita el seu origen legal, si els ocells provenen d'altres països o d'altres autonomies haurà d'acreditar-se igualment el seu origen legal, amb factura de compra on figure la seua numeració acreditativa o un certificat de venda o cessió amb la numeració donada per l'associació silvestrista d'origen, segons la normativa de cria o extracció del medi natural que tinguen en origen.  
h) Si després de finalitzar el període de captures del dia, s'allibera algun exemplar, aquest fet haurà d'anotar-se en el llibre de captures com una incidència, i es reflectirà el número d'anella. Aquesta incidència figurarà en la memòria anual que les associacions silvestristes presentaran davant de l'administració.  
i) Els exemplars capturats cada any i anellats provinents del medi natural que no reunisquen les condicions aptes per a la cria en captivitat per falta d'adaptació i/o no siguen aptes per a l'ensinistrament en el cant podran ser alliberats en paratges autoritzats als silvestristes. L'alliberament es produirà tan prompte com siga possible i, en tot cas, abans del segon diumenge de desembre de l'any de la seua captura. L'autorització l'emetrà la direcció territorial amb competències en medi ambient.  
  
j) En relació amb la manipulació de cimbells i captures: s'ha d'evitar exposar els cimbells i les captures a condicions climatològiques adverses; s'evitarà l'exposició prolongada tant a altes com a baixes temperatures; ha d'evitar-se l'estrés per excessiva manipulació (retenció en mà), evitar lesionar o danyar els animals i el transport sempre ha d'evitar lesions, exposicions a la climatologia i/o en condicions segures per a l'animal. Totes les gàbies disposaran sempre d'aigua i menjar.  
  
  
Article 8. Condicions generals de la tinença i de la cria en captivitat de fringíl·lids  
1. Es considera obligatori la consideració de nucli zoològic a partir del manteniment de 50 exemplars en la instal·lació o local i/o més de 25 parelles de cria i els seus descendents d'aqueix any. Caldrà ajustar-se en aquest apartat al que disposen les ordenances municipals on es troben les instal·lacions o a l'existència de qualsevol normativa sectorial que regule aquesta activitat.  
2. Els ocells seran mantinguts en captivitat en bones condicions higienicosanitàries, i se'ls proporcionarà atenció sanitària seguint les pràctiques de benestar animal, d'acord amb la legislació vigent.  
3. Expressament queden prohibits tots els mètodes d'educació per al cant que impliquen la manipulació de les condicions de benestar animal, com ara mutilacions, cegaments o disposició en elements d'aprenentatge en sistemes d'aïllament sensorial de l'ocell, com és l'ús de gàbies d'aïllament acústic i/o amb reproducció de cant en continu, sense respectar el ritme d'activitat diürn/nocturn de l'animal.  
  
4.- A més del que estableix la normativa relativa al benestar animal, els recintes, locals o instal·lacions on estiguen confinats, han de:  
  
- Mantindre's en bones condicions d'il·luminació i de ventilació.  
  
- Disposar d'aliment i aigua de forma continuada en quantitats suficients.  
- No estar exposades a condicions climàtiques extremes, disposant de refugi en la instal·lació i d'enriquiments ambientals.  
S'aplicarà la Llei 4/1994, de 8 de juliol, de la Generalitat Valenciana, sobre la protecció d'animals de companyia i els decrets que la despleguen, 158/1996, de 13 d'agost, del Govern Valencià i 83/2007, de 15 de juny, del Consell.  
5. S'ha de respectar, en el sistema de tinença, cria i trasllat a concursos, la normativa relacionada amb els nuclis zoològics de benestar animal o de sanitat per a realitzar el moviment d'animals.  
6. Dimensions mínimes de les gàbies per a un individu (o una parella), destinades a:  
6.1. Gàbies per al transport i assolellada: llarg 20 cm, alçària 15 cm i fons 10 cm.  
6.2. Gàbies de concurs: llarg 20 cm, alçària 12 i fons 10 cm.  
6.3. Gàbies per a cria: llarg 100 cm, alçària 50 cm i fons 40 cm.  
7. Els nuclis zoològics poden tindre caràcter professional o d'oci i disposaran d'un servei veterinari concertat, encarregat de realitzar les memòries anuals del programa sanitari i de supervisar els tractaments farmacològics aplicats.  
8. Les societats de silvestristes i la federació de caça establiran cursos de formació en relació amb el mètode de captura, manipulació d'ocells, tinença en captivitat i coneixements sobre la cria en captivitat d'aquestes espècies. Aquests seran visats per la direcció general amb competències en el medi natural i la de competències en sanitat i benestar animal.  
  
Article 9. Condicionants per a l'exhibició pública de fringíl·lids.  
1. Els membres de les associacions de silvestristes, poden realitzar amb ocells anellats l'acció d'assolellar o campejar, amb els seus propis ocells en gàbies de passeig i/o disposar-los al sol amb la finalitat d'aprendre cant. El silvestrista en aquestes ocasions portarà la documentació de pertinença a una associació silvestrista i l'autorització amb què va realitzar les captures dels ocells engabiats. Si els ocells procedeixen de cria en captivitat, serà suficient la tinença del carnet de silvestrista associat i l'ocell anellat ho estarà d'acord amb aquesta ordre.  
2. Per a campejar o assolellar ocells procedents d'altres autonomies o d'altres països, s'haurà d'estar sempre en disposició de demostrar-ne l'origen i la condició de membre d'una associació silvestrista.  
  
3. Per a la presència en concursos de cant o altres modalitats, s'ajustarà sempre a les disposicions de sanitat animal, de la demostració de l'origen dels ocells i tots ells hauran d'estar anellats. El document demostratiu de l'origen dels ocells en cas de ser d'un altre país, haurà d'estar traduït i legalitzat segons la legislació vigent en la matèria, a fi de facilitar la seua correcta identificació, hauran de dur sempre la targeta federativa o de l'associació a què pertanyen.  
  
Article 10. Control de l'activitat de tinença de fringíl·lids  
1. Les direccions generals amb competències en benestar animal i en medi natural, podran realitzar inspeccions en matèria de la seua competència a fi de constatar el compliment d'aquesta ordre.  
2. Les sancions per incompliment d'aquesta ordre seran les establides per la Llei 42/2007 de 13 de desembre, del Patrimoni Natural i de la Biodiversitat, i per la Directiva Aus.  
  
DISPOSICIONS ADDICIONALS  
  
Primera. Període transitori  
L'anellament de les aus nascudes en captivitat es produirà amb les cries obtingudes a partir de l'entrada en vigor d'aquesta ordre.  
Després de l'establiment actualitzat de cens de fringíl·lids en captivitat, es procedirà en col·laboració amb les federacions i associacions de silvestristes a l'anellament del total del cens existent, aquest es realitzarà amb anelles especials, a fi d'establir un control del cens existent en els domicilis dels aficionats a aquests ocells.  
  
Segona. Concursos de cant  
Podran realitzar-se concursos de cant amb espècies retingudes d'altres anys i amb els nous exemplars destinats a la cria en captivitat. Les dates dels concursos es comunicaran a la direcció territorial amb competències en benestar animal i medi ambient.  
  
Tercera. Regla de no despesa pública  
La implementació i el posterior desplegament d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria amb competències en matèria de caça i pesca continental, en la data de la seua publicació, i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIONS FINALS  
  
Primera. Normes d'aplicació  
Per a tot allò no regulat per aquesta ordre, caldrà ajustar-se al que disposa la Llei 42/2007, de 13 de desembre, del Patrimoni Natural i de la Biodiversitat, la Llei 4/1994, de 8 de juliol, de la Generalitat Valenciana, sobre la protecció d'animals de companyia i els decrets 158/1996, de 13 d'agost, del Govern Valencià, i el 83/2007, de 15 de juny, del Consell per mitjà dels quals es desplega la llei esmentada.  
  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana, atenent sempre a la disposició que regula el període transitori.  
  
València, 28 de juliol de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural  
ELENA CEBRIAN CALVO


Còpia Permalink ELI